CELEX: 62022TN0084
Language: sk
Date: 2022-02-15 00:00:00
Title: Vec T-84/22: Žaloba podaná 15. februára 2022 – Credit Suisse Group a iní/Komisia

4.4.2022   
            
            
               SK
            
            
               Úradný vestník Európskej únie
            
            
               C 148/39
            
         
      Žaloba podaná 15. februára 2022 – Credit Suisse Group a iní/Komisia
      (Vec T-84/22)
      (2022/C 148/52)
      Jazyk konania: angličtina
      
         Účastníci konania
      
      
         Žalobcovia: Credit Suisse Group AG (Zürich, Švajčiarsko), Credit Suisse AG (Zürich), Credit Suisse Securities (Europe) Ltd (Londýn, Spojené kráľovstvo) (v zastúpení: R. Wesseling a F. Brouwer, advokáti)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil rozhodnutie Komisie C(2021) 8612 final z 2. decembra 2021 vo veci AT.40135 – FOREX (Sterling Lads) (ďalej len „rozhodnutie“) podľa článku 263 ZFEÚ;
               
            
                  —
               
               
                  alternatívne čiastočne zrušil článok 1 rozhodnutia podľa článku 263 ZFEÚ a znížil pokutu uloženú v článku 2 rozhodnutia podľa článku 261 ZFEÚ;
               
            
                  —
               
               
                  v každom prípade, znížil pokutu uloženú v článku 2 rozhodnutia podľa článku 261 ZFEÚ;
               
            
                  —
               
               
                  ako opatrenia na zabezpečenie priebehu konania alebo dôkazov podľa článkov 88 ods. 1 a 89 ods. 3 písm. d) alebo 91 písm. b) Rokovacieho poriadku Všeobecného súdu nariadil Komisii povinnosť predložiť rozhodnutie o urovnaní;
               
            
                  —
               
               
                  uložil Komisii povinnosť nahradiť trovy konania žalobcov alebo alternatívne primeranú časť ich trov podľa článku 134 rokovacieho poriadku
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú päť žalobných dôvodov.
      
                  1.
               
               
                  Prvý žalobný dôvod sa zakladá na tom, že Komisia porušila článok 101 ZFEÚ a neposkytla dostatočné dôvody na konštatovanie, že Information Exchange Chats predstavujú dohody a/alebo zosúladené postupy. Konkrétne,
                  
                              —
                           
                           
                              Komisia neposkytla dostatočný dôkaz o tom, že existuje Underlying Understanding a v súvislosti s tým Information Exchange Chats predstavujú dohody a/alebo zosúladené postupy v zmysle článku 101 ZFEÚ;
                           
                        
                              —
                           
                           
                              alternatívne, prostredníctvom dôkazov, o ktoré sa opierala Komisia, nemožno v požadovanom právnom rozsahu preukázať, že Information Exchange Chats predstavujú dohody a/alebo zosúladené postupy v zmysle článku 101 ZFEÚ.
                           
                        
            
                  2.
               
               
                  Druhý žalobný dôvod je založený na tom, že Komisia porušila článok 101 ZFEÚ a neposkytla dostatočné dôvody pre konštatovanie, že Information Exchange Chats, posudzovaná samostatne alebo ako časť jedného a trvajúceho protiprávneho konania zahŕňajúceho aj ďalšie údajné konanie, za ktoré Credit Suisse (CS) nie je považovaná za zodpovednú, mali za cieľ obmedzenie a/alebo narušenie hospodárskej súťaže. Konkrétne,
                  
                              —
                           
                           
                              Komisia neuniesla svoje dôkazné bremeno podľa článku 101 ZFEÚ v súvislosti s tým, že Information Exchange Chats obmedzujú hospodársku súťaž z hľadiska cieľa;
                           
                        
                              —
                           
                           
                              Komisia sa dopustila nesprávneho právneho posúdenia, keď prijala záver, že legitímne vysvetlenie pre konanie a účinky v prospech hospodárskej súťaže sú irelevantné podľa článku 101 ods. 1 ZFEÚ.
                           
                        
            
                  3.
               
               
                  Tretí žalobný dôvod je založený na tom, že Komisia porušila článok 101 ZFEÚ a neposkytla dostatočné dôvody pri uplatnení tézy jedného a trvajúceho protiprávneho konania. Konkrétne,
                  
                              —
                           
                           
                              Komisia nepreukázala a neposkytla dostatočné dôvody v súvislosti s tým, že existoval celkový plán so spoločným cieľom, ku ktorému mala CS prispievať alebo o ktorom vedela alebo ktorý mohla predvídať;]
                           
                        
                              —
                           
                           
                              Komisia sa dopustila nesprávneho právneho posúdenia, keď prijala záver, že Underlying Understanding je prvkom jedného a trvajúceho porušenia.
                           
                        
            
                  4.
               
               
                  Štvrtý žalobný dôvod sa zakladá na tom, že Komisia porušila článok 23 nariadenia 1/2003, usmernenia o pokutách, zásadu proporcionality a rovného zaobchádzania a povinnosť odôvodnenia. Konkrétne,
                  
                              —
                           
                           
                              Komisia prijala zástupnú hodnotu predaja, ktorá značne a svojvoľne zveličuje hodnotu predaja CS, a tým aj hospodársky význam údajného protiprávneho konania, vychádzajú z definície „hodnoty predaja“ v usmerneniach o pokutách;
                           
                        
                              —
                           
                           
                              zníženie uložené CS za poľahčujúce okolnosti je neprimerane nízke a nezohľadňuje ďalšie poľahčujúce okolnosti;
                           
                        
                              —
                           
                           
                              pokuta uložená CS značne zveličuje závažnosť údajného protiprávneho konania;
                           
                        
                              —
                           
                           
                              pokuta uložená CS porušuje zásadu rovnosti zaobchádzania;
                           
                        
                              —
                           
                           
                              Komisia neposkytla dostatočné dôvody, aby Súdny dvor mohol posúdiť proporcionalitu výpočtu pokuty CS v porovnaní s pokutou uloženou subjektom urovnania.
                           
                        
            
                  5.
               
               
                  Piaty žalobný dôvod sa zakladá na tom, že Komisia porušila zásadu riadnej správy vecí verejných a právo CS na obranu, pretože nevykonala riadne a nestranné vyšetrovanie.